Na osnovu člana 17 stav 4 Zakona o održavanju stambenih zgrada ("Sl. list CG", br. 41/16 i 84/18), člana 27 tačka 10 Zakona o lokalnoj samoupravi (“Sl. list CG”, br. 2/18, 34/19 i 38/20) i člana 43 Statuta Opštine Bar ("Sl. list CG - opštinski propisi", br. 37/18), Skupština opštine Bar na sjednici održanoj \_\_\_\_\_\_\_\_\_\_\_2022. godine, donijela je

**O D L U K A**

**o izmjenama i dopunama Odluke o sufinansiranju adaptacije spoljnih djelova zgrada**

**na teritoriji opštine Bar**

**Član 1**

U članu 2 stav 2 Odluke o sufinansiranju adaptacije spoljnih djelova zgrada na teritoriji opštine Bar ("Sl.CG-opštinski propisi", br. 015/19), riječi ”a najviše do 20.000,00 €” zamjenjuju se riječjima ”a najviše do 25.000,00 €”.

**Član 2**

Nakon člana 2 dodaje se novi član:

Član 2a

“ Izuzetno od člana 2, zgrade starije od 50 godina mogu se, na predlog Komisije iz člana 7 ove odluke zbog estetskog unapređenja, poboljšanja bezbjednosti i javnog interesa finansirati do 80% od predračunske vrijednosti radova iskazane u ponudi izvođača radova a najviše do 35.000,00 € sa obračunatim PDV-om.

Za zgrade iz stava jedan ovog člana Komisija će odrediti boje fasade.”

**Član 3**

Član 4, stav 1, tačke 1,2 i 3 mijenjaju se i glase:

“Adaptacija se izvodi po pravilu materijalima koji su isti ili slični izvornim materijalima i to:

1. u cjelini, na zgradama kao arhitektonskim cjelinama,
2. djelimično – po funkcionalnim cjelinama odnosno lamelama – ulazima,
3. djelimično- po fasadnim stranama – cjelinama.”

**Član 4**

U članu 5 poslije stava 2 dodaje se novi stav 3 koji glasi:

“Izuzetno od stava 2 ovog člana Konkurs se može raspisati više puta u toku kalendarske godine na osnovu Odluke predsjednika Opštine.”

Dosadašnji stavovi 3,4 i 5 postaju stavovi 4,5 i 6.

**Član 5**

U član 7, stav 3 poslije alineje 9 dodaje se nova alineja 10 koja glasi:

“- nakon dostavljenog izvještaja nadzora o izvedenim radovima, obiđe objekat na kojem su izvedeni radovi i sačini izvještaj o istom i dostavi ga nadležnom organu lokalne uprave.”

**Član 6**

U članu 8 stav 1 tačka 3, alineja e, briše se.

**Član 7**

Učlanu 9, stav 1, alineja 7 mjenja se i glasi:

„Izvod iz banke kojim se dokazuje da je na računu etažnih vlasnika obezbijeđeno, najmanje 30% novčanih sredstava za realizaciju planiranih radova za zgrade starosti do 50 godina, odnosno 10% za zgrade starosti preko 50 godina.

**Član 8**

Poslije člana 15 dodaje se novi član koji glasi:

“Član 16

Radovi definisani ugovorom iz članova 14 i 15 ove odluke, moraju se izvesti u skladu sa predlogom iz člana 9 stav 1 alineja 5 koji je prihvaćen od strane Komisije.

Svaka promjena šifre tonaliteta i/ili proizvođača boje mora biti odobrena od strane Komisije”.

**Član 9**

U članu 18 riječi “do kraja tekuće godine” mijenjaju se i glase “u roku od 12 mjeseci od dana zaključenja ugovora iz člana 15 ove odluke”.

U članu 18 dodaje se novi stav 2 koji glasi:

“Izuzetno od stava 1 ovog člana, u slučaju opravdanih razloga a na osnovu mišljenja komisije predsjednik opštine može produžiti rok iz stava ovog člana.”

**Član 10**

Član 19 briše se.

**Član 11**

Ova odluka stupa na snagu osmog dana od dana objavljivanja u “Službenom listu Crne Gore – opštinski propisi”.

Broj: 030- SKUPŠTINA OPŠTINE BAR

Bar, \_\_\_\_\_\_\_\_\_2022. godine. Predsjednik,

mr Milena Božović

**O B R A Z L O Ž E NJ E**

Pravni osnov za donošenje Odluke o izmjenama i dopunama Odluke o sufinansiranju adaptacije spoljnih djelova zgrada na teritoriji opštine Bar sadržan je u odredbama člana 17 stav 4 Zakona o održavanju stambenih zgrada ("Sl. list CG", br. 41/16 i 84/18), člana 27 tačka 10 Zakona o lokalnoj samoupravi (“Sl. list CG”, br. 2/18 i 34/19) i člana 43 Statuta Opštine Bar ("Sl. list CG - opštinski propisi", br. 37/18).

Razlozi koji su uticali na predložene izmjene i dopune odluke ogledaju se u potrebi da se dodatno podstakne učešće etažnih vlasnika na javnim konkursima za sufinansiranje izrade/adaptacije fasada, a sve u cilju stvaranja boljih uslova stanovanja i unapređenje estetske funkcije urbane cjeline grada.

Na osnovu dosadašnjeg iskustva u radu konkursne Komisije pokazalo se da najveću prepreku za učešće na konkurs predstavlja uslov koji je predviđao da stambena zgrada mora imati minimum 40% novčanih sredstava na tekućem računu u trenutku prijave za realizaciju planiranih radova kao i odnos stanja objekta i mogućnosti stanara u najstarijem dijelu grada, a gdje postoji opravdani interes Opštine Bar da se realizuje adaptacija.

Takođe, bilo je neophodno preciznije urediti definiciju funkcionalne cjeline, odnosno arhitektonske djelove zgrade koji mogu biti predmet sufinansiranja.

U tom smislu povećano je učešće Opštine Bar sa 20.000 € na iznos od 25.000 € sa obračunatim PDV-om u radovima adaptacije za učešće do 50%. Takođe, predložen je novi član 2a za zgrade starije od 50 godina, koje će se na predlog Komisije, a zbog estetskog unapređenja, poboljšanja bezbjednosti i javnog interesa Opštine Bar finansirati do 80% od predračunske vrijednosti radova iskazane u ponudi izvođača radova odnosno najviše do 35.000,00 € sa obračunatim PDV-om.

Sve ove izmjene i dopune su urađene kako bi se poboljšao rad Komisije i stvorili bolji uslovi, a time i veće interesovanje građana (Skupštine stanara) za učešće u ovom procesu.

Shodno navedenom, bilo je neophodno izvršiti odgovarajuće izmjene i dopune Odluke o sufinansiranju adaptacije spoljnih djelova zgrada na teritoriji opštine Bar.

**SEKRETARIJAT ZA KOMUNALNO-STAMBENE**

**POSLOVE I ZAŠTITU ŽIVOTNE SREDINE**